b'\n_START_ARTICLE_\nTerezijanska voja\xc5\xa1ka akademija\n_START_PARAGRAPH_\nTerezijanska voja\xc5\xa1ka akademija (nem\xc5\xa1ko Theresianische Milit\xc3\xa4rakademie) je voja\xc5\xa1ka akademija avstrijskih oboro\xc5\xbeenih sil, ki se nahaja v Dunajskem Novem mestu.\n_START_SECTION_\nZgodovina\n_START_PARAGRAPH_\nV Avstriji je prvo voja\xc5\xa1ko akademijo med tridesetletno vojno (1624) ustanovil Albrecht Wallenstein. Leta 1666 pa je bila kot privatna ustanova ustanovljena tudi predhodnica poznej\xc5\xa1e in\xc5\xbeenirske voja\xc5\xa1ke akademije._NEWLINE_V sklopu terezijanskih voja\xc5\xa1kih reform je bila leta 14. decembra 1751 ustanovljena tudi voja\xc5\xa1ka akademija v Wiener Neustadtu. Od leta 1777 ima ime Terezijanska voja\xc5\xa1ka akademija. Njen namen je bil izobra\xc5\xbeevanje pehotnih in konjeni\xc5\xa1kih \xc4\x8dastnikov, vse do reform sredi 19. stoletja pa je vpisovala 100 enajst- ali dvanajstletnikov letno. \xc5\xa0olanje je nato trajalo sedem ali osem let in uspe\xc5\xa1ni gojenci so ga kon\xc4\x8dali s \xc4\x8dastni\xc5\xa1kim nazivom. Te\xc5\xbei\xc5\xa1\xc4\x8de pou\xc4\x8devanja je bilo na teoriji, med najpomembnej\xc5\xa1e predmete sta na primer sodili matematika in geometrija._NEWLINE_Leta 1852, po revoluciji in vojni v Italiji in na Ogrskem, je pri\xc5\xa1lo do pomembne reforme. Prvi \xc5\xa1tirje letniki so bili izlo\xc4\x8deni in akademija je postala prava visoka \xc5\xa1ola. Vsebina pouka in strogi \xc5\xa1olski red pa se nista spremenila vse do reform po porazu leta 1866. \xc5\xa0e leta 1859 je bilo s cesarsko uredbo dolo\xc4\x8deno, da naj bo pozimi temperatura v spalnicah le 10 \xc2\xb0C, v u\xc4\x8dilnicah pa 19 \xc2\xb0C. _NEWLINE_V reformah po letu 1867 je bil re\xc5\xbeim v \xc5\xa1oli bistveno omiljen: odpravljena je bila cenzura pisem in omiljene omejitve prebiranja knjig, uvedeni so bili nedeljski izhodi, gojenci so med drugim lahko javno kadili. Ukinjeno je bilo tudi telesno kaznovanje, temnica in postenje._NEWLINE_Spremenjen je bil u\xc4\x8dni program, ki pa je bil \xc5\xa1e naprej zelo zahteven, saj je vklju\xc4\x8deval tako naravoslovno kot humanisti\xc4\x8dno izobrazbo in seveda voja\xc5\xa1ke predmete. \xc5\xa0e vedno pa je bil pomanjkljiv pouk o nacionalnih in verskih razmerjih v monarhiji, ter o politi\xc4\x8dnih ter dru\xc5\xbebenih vpra\xc5\xa1anjih. Poudarek je bil na brezpogojni vdanosti cesarju in vladajo\xc4\x8di dinastiji._NEWLINE_Do propada monarhije je akademija iz\xc5\xa1olala ve\xc4\x8d ko 10.000 \xc4\x8dastnikov.'